google/wiki40b huggingface dataset:
Simone Zaza

Klubbkarriere

Zaza startet sin fotballkarriere med ungdomsfotball hos Atalanta BC i 2006, hvor han steg i gradene og fikk sine første kamper i 2008/2009-sesongen av Serie A. Hans førstelagsdebut kom den 19. april 2009 hjemme mot Reggina Calcio (0–1), hvor han kom inn som innbytter for György Garics. I juli 2010 meldte han overgang til UC Sampdoria, hvor han skrev under på en fireårskontrakt. Her ble han først en del av ungdomslaget, men ble siden flyttet opp til førstelaget mot slutten av 2010/2011-sesongen. Den 14. juli 2011 ble Zaza lånt ut til SS Juve Stabia i Serie B ut 2011/2012-sesongen, men fikk kun fire kamper frem til han ble kalt tilbake til Sampdoria i januar 2012.
Den 7. januar 2012 ble han lånt ut til Viareggio i Lega Pro Prima Divisione (nivå tre) for resten av 2011/2012-sesongen, og markerte seg med elleve seriemål på 18 kamper. Han dro tilbake til Sampdoria ved sesongslutt, og ble den 30. juni 2012 lånt ut til Ascoli i Serie B ut 2012/2013-sesongen. Her scorte han 18 seriemål på 35 seriekamper, og ble sesongens sjette beste målscorer i Serie B, men klarte likevel ikke å forhindre at klubben rykket ned ved sesongslutt.
Den 9. juli 2013 ble det offentliggjort at storklubben Juventus FC hadde kjøpt halve rettighetene til Zaza fra Sampdoria verdt €1 million euro. Den resterende halvparten ble kjøpt av US Sassuolo Calcio for €2,5 millioner euro, hvor Gianluca Sansone gikk motsatt vei som en del av avtalen. Zaza scorte sitt første mål for Sassuolo i 2013/2014-sesongen av Serie A den 1. september 2013 i hjemmekampen mot Livorno Calcio (1–4). Den 20. juni 2014 ble det offentliggjort at Sassuolo hadde kjøpt ut Juventus eierandel til Zaza med €7,5 millioner euro.

Internasjonal karriere

Zaza fikk flere kamper for Italia U-16, Italia U-17 og Italia U-19 i perioden 2007 til 2010. Den 31. august 2014 ble han kalt opp til Italias herrelandslag av landslagstrener Antonio Conte til vennskapskampen mot Nederland. Han fikk sin debut for Italia mot Nederland den 4. september 2014 (2–0), hvor han spilte i overkant av 70 minutter før han ble byttet ut til fordel for Mattia Destro. Hans første mål for Italia kom i hans andre landskamp mot Norge den 9. september 2014, hvor han scorte Italias første mål i midten av første omgang.
Han ble tatt ut i Italias EM-tropp til EM i Frankrike 2016. Han ble byttet inn like før slutt i kvartfinalen mot Tyskland for å ta straffespark. Han var en av flere på begge lag som bommet. Tyskland gikk videre til semifinalen.
Vasil Bykaw

Biografi

Bykaw ble født i landsbyen Bytsjki i det nordøstlige Hviterussland. Han flyttet til Vitsebsk for å studere kunst ved kunsthøgskolen, men måtte avbryte utdanningen på grunn av dårlig økonomi. Under andre verdenskrig sluttet han seg til Den røde armé. Han ble såret i kamp, men vendte tilbake til fronten etter et sykeleie og var med til krigens slutt. 
Etter krigen bosatte han seg i Hrodna i det vestlige Hviterussland hvor han etterhvert fikk jobb i en lokal avis. Hans litterære karriere startet på 1950-tallet med korte fortellinger om andre verdenskrig, men først på 1960-tallet  ble han for alvor lagt merke til. I 1978 flyttet han til den hviterussiske hovedstaden Minsk hvor han etterhvert deltok aktivt i sovjetrepublikkens politiske liv, både som delegat i Det hviterussiske øverste sovjet og Det sovjetiske øverste sovjet. Han deltok i Hviterusslands nasjonale front (BNF) fra organisasjonens oppstart i 1989 og var en sterk tilhenger av hviterussisk uavhengighet. Bykaw var med på å starte Det hviterussiske PEN og var en periode leder for organisasjonen. Etter at Aleksandr Lukasjenko ble valgt til president fant Bykaw det vanskelig å leve i landet og han flyttet utenlands. Han bodde i Finland, Tyskland og Tsjekkia i de siste årene av sitt liv. Bykaw døde av kreft i 2003 under et besøk i hjemlandet.

Litterær karriere

Bykaw skrev om sentrale tema i Sovjetunionens historie som andre verdenskrig og kollektiviseringen. Han skrev på hviterussisk, men hans verker ble raskt oversatt til russisk (enkelte av bøkene oversatte han selv) og han ble en av de mest populære samtidsforfatterne i Sovjetunionen. Bykaw var sterkt inspirert av eksistensialister som Jean-Paul Sartre og Albert Camus, og hovedpersonene i hans verker ble gjerne stilt overfor grunnleggende moralske valg. Dette gjelder også for romanen Sotnikaw (1970) hvor partisanene Rybak og Sotnikaw blir tatt til fange av nazistenes lokale medløpere. De to står overfor valget mellom å dø eller samarbeide med fienden, og Bykaw viser de fulle konsekvensene av begge alternativene.
Peter Opsvik

Virksomhet

Opsvik er utdannet ved Bergen kunsthåndverkskole (1959–63) og Statens håndverks- og kunstindustriskole (1963–64). Han studerte også i Essen før han begynte i Tandbergs Radiofabrikk, der han designet bærbare radioer (1965–70).
Samtidig etablerte han frilans samarbeid med Stokke fabrikker (stolene Oase og Inka, 1967) og endelig eget designfirma i 1970 med stolen Mini max som et tidlig verk. Hans mest kjente verk, barnestolen Tripp Trapp (1972), er produsert av Stokke fabrikker. Den er solgt i flere millioner eksemplarer og er fremdeles i produksjon.  «Balans®»-stolene Variable (1979), Gravity (1983) og Thatsit (1991) har også hatt stor suksess (også produsert av Stokke). De ble utviklet i samarbeid med Hans Christian Mengshoel.
Ellers kan nevnes Capisco (1984), den spiralfjærende Flysit (1990), gyngestolen Actutulum (1995) og hengestolen Swing, inspirert av indiansk kunst fra Mexico (1999). Kontorstolen Credo ble produsert av HÅG, som Opsvik også har gjort andre design for, Håg 2010 (1975) og nå nylig fothyllen StepUp.  
Den solkraft-drevne bilen Butterfly og lydkunst er også varianter i Opsviks repertoar.

Musikk

Som klarinettist og saksofonist i Christiania Jazzband og Christiania 12 har han også medvirket på festivaler og innspillinger, og han mottok Spellemannprisen i 1973.
Musikalsk improvisasjon i jazz og samtidsmusikk er å finne på hans egen Woodwork (NorCD 1999), der man forøvrig hører Eivind Opsvik kontrabass og perkusjon, Helge Lien piano, Bjørnar Andresen kontrabass, Knut Aalefjær lydskulpturer/trommer og Rob Waring lydskulpturer/trommer og perkusjon.
Reims erkebispedømme

Reims erkebispedømme er et katolsk erkebispedømme med sete i Reims i Frankrike.
Det ble opprettet i løpet av 2. århundre, og ble et metropolitanerkebispedømme i løpet av 4. århundre. I 1801 ble det oppløst, og territoriet ble delt mellom Meaux og Metz. Det ble så gjenopprettet i 1822.
Boban Grntsjarov

Klubbkarriere

Grntsjarov startet sin fotballkarriere med ungdomsfotball hos FK Vardar på siste halvdel av 1990-tallet, hvor han fikk sin debut på førstelaget under 1999/2000-sesongen av Prva Liga. I 2000 meldte han overgang til den serbiske klubben OFK Beograd, hvor han etablerte seg fast på førstelaget og hvor han omsider ble tatt ut for spill på det makedonske herrelandslaget i en alder av 20 år. Som følge av hans spill begynte klubben å se nærmere etter talenter i makedonsk fotball, og i løpet av 2002/2003-sesongen signerte klubben kontrakter med fem andre makedonske spillere.
I 2003 meldte han overgang til den ukrainske klubben Metalurg Donetsk, hvor han spilte i underkant av 30 seriekamper frem til 2007. Under dette oppholdet var han også utlånt til Stal Altsjevsk under 2006/2007-sesongen. I 2007 meldte Grnčtsjrov overgang til den belgiske klubben AA Gent, men slet med å etablere seg på førstelaget og ble følgelig lånt ut til den israelske klubben Maccabi Petah Tikva under 2008/2009-sesongen. 
I juni 2009 meldte han overgang til den kypriotiske klubben APOEL, hvor han markerte seg ved å score i den kypriotiske supercupen og fikk flere kamper under gruppespillet av Mesterligaen 2009/2010. Det påfølgende året spilte han samtlige kamper for APOEL, og var med sine seks seriemål sterkt delaktig i at klubben vant Kypriotisk 1. divisjon. I juli 2011 forlot han klubben til fordel for en ettårskontrakt med den belgiske klubben Lierse SK. Til tross for å ha spilt regelmessig for Lierse gjennom den påfølgende sesongen dro han i juli 2012 videre til den bulgarske klubben PFK Botev Plovdiv, hvor han skrev under på en treårskontrakt. Etter å ha spilt over 40 seriekamper for klubben ble kontrakten hans med Botev Plovdiv terminert mot slutten av 2013. 
I januar 2014 meldte han overgang til den ukrainske klubben SK Tavrija Simferopol. Sommeren 2014 gikk turen tilbake til moderklubben FK Vardar.

Internasjonal karriere

Grntsjarov fikk to kamper for Makedonia U-18 og seks kamper for Makedonia U-21 frem til 2003. Han fikk sin offisielle landslagsdebut for Makedonia i en vennskapskamp hjemme mot Malta den 21. august 2002 (5–0). Han scorte sitt første landslagsmål i en VM-kvalifiseringskamp borte mot Norge den 9. september 2009 (2–1).
Dyrket mark

Dyrket mark eller dyrkamark kalles også kultivert mark og er et uttrykk som beskriver mark (et begrenset område) som benyttes til produksjon (kultivering) av nytte- eller prydvekster.
Av jordens 148 940 000 km² store landareal er omtrent 19 824 000 km² dyrkbart. 
En mindre, men viktig, årsak til tap av dyrkbar mark er mangelen på fruktbare flomsedimenter som følge av flombegrensende tiltak. Mye av verdens dyrkbare mark ligger rundt de største elvene, eksempler på dette er Nilen, Mississippi, Eufrat og Tigris, Amazonas, Ganges og Rhinen.
Den mest produktive delen av den dyrkbare marken er i sedimentene som ble lagt igjen av elver og hav i vår geologiske fortid. I moderne tider flommer ikke elvene over så mye jordbruksland på grunn av kravene til flomvern som skal beskytte det intensive jordbruket som kreves på en tungt befolket planet.  
Nilen flommer fortsatt over med jevne mellomrom, og når flommen er over og vannet trekker seg tilbake etterlater det fruktbar silt. Denne siltet er ypperlig gjødsel for avlingene rundt elva. Selv om jorda er overutnyttet og utarmet vil landet fornye sin fruktbarhet når nye siltlag blir lagt igjen etter neste flom. Flomkontrollprosjekter i regionen gjør det mer behagelig å jobbe og bo der, men har stor effekt på både mengden og kvaliteten på den dyrkbare marken.
Kosei Kitauchi

Karriere

Kosei Kitauchi startet sin profesjonelle karriere i Sagan Tosu i 1997.
Robert Koren

Tidlig karriere

Koren spilte for de lokale klubbene NK Publikum, NK Dravograd og NK Radlje i sitt hjemland før han gikk til norske Lillestrøm Sportsklubb i 2004.

Lillestrøm

Han ble en av de mest ansette spillerne i den norske eliteserien i fotball, mange anså ham som en av de beste utlendingene i hele serien. Koren var spilleoppleggeren i Lillestrøm, og ble ofte sammenlignet med sitt tidligere forbilde Zlatko Zahovič. I løpet av sin tid i Norge ble han knyttet til engelske klubber som Leeds United og Manchester City.

West Bromwich Albion

Den 4. januar 2007 signerte Koren for den nest høyeste fotballigaen i England og klubben West Bromwich Albion på en Bosmanbestemmelse. Han fikk en 18 måneders kontrakt med muligheter for ytterligere et år. Han fikk sin debut kun to dager senere som en sen innbytter i Baggies' 3-1 seier over Leeds United i tredjerunden av FA-cupen 2006/07. Koren skåret sitt første mål for klubben i 7-0 hjemmeseier mot Barnsley FC den 6. mai 2007, den siste dagen av sesongen. Seieren sikret Albions plass i mesterskapets kvalifiseringskamper for oppflytting. Koren spilte alle tre kampene da Albion beseiret Wolves i en semifinale, men tapte derimot 1-0 til Derby County i finalen på Wembley Stadium.
Den 3. august 2014 meldte han overgang fra Hull City AFC til Melbourne City FC, hvor han skrev under på en toårskontrakt.
Olaf Helset

Bakgrunn

Olaf Helset var sønn av læreren Peder Helset og hans hustru Ingeborg Kristiane Skjegstad. Han vokste opp på Romerike. I 1911 fullførte han gymnaset i  Kristiania (Oslo). Politisk ble han preget av Bondeungdomslaget.

Militær

Fra 1912 gikk han på Krigsskolen. Fra 1915 gikk han på Statens gymnastikkskole og fra 1917 til 1919 fikk han ytterligere militærutdannelse.
I mars 1920 giftet han seg med lærerinnen Eugenie Hansen. 
Han arbeidet som adjunkt til generalstaben og tok generalstabseksamen i 1928. Studieopphold førte ham til Frankrike og Japan.
Ved starten av andre verdenskrig var han blitt major og deltok aktivt i forsvaret av Norge. Han ledet blant annet styrkene som stanset de tyske troppene Midtskogen 10. april 1940 under invasjonen av Norge. For blant annet denne innsatsen ble Helset tildelt Krigskorset med sverd.
Etter løslatelse fra tysk krigsfangenskap i juli ble han en av lederne i motstandskampen og begynte arbeidet med å samle de forskjellige motstandsgruppene til det som skulle bli Milorg.
Etter at Riksrådsforhandlingene brøt sammen høsten 1940, startet nyordningen av det norske samfunnet. For å hindre nazifisering av idretten lot Helset seg velge til leder av Norges Landsforbund for Idrett. Sammen med lederen i Arbeidernes Idrettsforbund, Rolf Hofmo, opprettet han et felles midlertidig idrettsstyre. Helset ble formann. Dette styret, som skulle bli forløper til Norges Idrettsforbund, førte en aktiv motstand mot tyskernes forsøk på å ta over idretten og erklærte idrettsstreik i november. Etter krigen fullførte Helset samlingen av idretten.
I februar 1941 ble Helset arrestert, men slapp fri og flyktet til Sverige, hvor han var flyktningsjef og senere sjef for de norske Polititroppene.

Etterkrigstiden

Etter krigen ble han sjef for Hæren, men gikk av i 1948 etter en konflikt med regjeringen om forsvarspolitikken.
Snømannen Kalle

Norsk versjon

«Snømannen Kalle» fikk sin best kjente oversettelse til norsk av Arne Bendiksen. Det var også Bendiksen selv med Egil Monn-Iversens orkester som spilte inn sangen på singlen Triola TN-123 og EP-platen Vintereventyr (Triola TNEP-1005).
Wenche Myhre spilte inn sangen og ga den ut på albumet Wenches jul i 1991.
Frosty the Snowman har også blitt dramatisert som tegnefilm. Den handler om en snømann som blir levende.
Putuo (Shanghai)

Putuo (kinesisk: 普陀区, pinyin: Pǔtuó Qū) er et bydistrikt i Shanghai i Folkerepublikken Kina. Det har et areal på 54,83 km² og en befolkning på over en million.
Shanghais vestbanegård ligger i Putuo.
Østkinas pedagogiske universitet har en av sine to campuser i Putuo.
Nise

Beskrivelse

Vanlig nise kan bli opptil to meter lang (det normale er 1,4-1,7 meter, avhengig av kjønn) og har en kort og kompakt, strømlinjeformet kroppsbygning med et «stumpt» nebb. Hunnene blir størst og veier opp mot 76 kg, mens hannene gjerne veier opp til ca. 61 kg. Nisen er svart på ryggen, men fargen går etter hvert over til grå langs sidene og hvit i buken. Nisen har ca. 50 tenner til sammen i over- og underkjeven.
Navnet «nise» kommer fra hnísa på norrønt.
Vanlig nise er fredet i Norge.

Utbredelse og habitat

Vanlig nise holder helst til i tempererte farvann i kystnære strøk, men den finnes også sørover langs vestkysten av Afrika, sør til kysten av Senegal. Den er normalt fraværende i Middelhavet, men det finnes en lokal stamme i Svartehavet. Ellers er den vanlig langs kysten på begge sider av Nord-Atlanteren. Dette inkluderer i øst Østersjøen, Skagerrak, Nordsjøen og Norskehavet, nordøstover til Kvitsjøen og deler av Barentshavet, og mot vest kysten av Island, Grønland, Canada og det nordøstre USA. Den finnes dessuten i det nordlige Stillehavet, fra Japan og et stykke nordover mot det russiske fastlandet i Øst-Sibir og de sørlige områdene av Beringstredet. Videre østover til kysten av Alaska og det nordvestlige Canada og USA.

Atferd

Vanlig nise er et flokkdyr. Den lever normalt i små flokker på inntil åtte dyr, men i sammenheng med migrering og store etegilder kan man se flokker på femti til flere hundre individer. Nisen livnærer seg hovedsakelig av fisk og blekksprut . Den er utbredt i kystnære strøk på den nordlige halvkule og forekommer ofte i norske farvann, herunder også i fjordene. De kan bli opp mot 25 år gamle.
Al-Askaria

Al-Askaria er en av de fire viktigste helligdommene innen sjia-islam. Det er et mausoleum i den irakiske byen Samarra der imam Ali al-Hadi og sønnen Hassan al-Askari ligger gravlagt. Mange sjiamuslimar tror også at barnebarnet Mohammed al-Mahdi, «den gjemte imamen», gikk i dekning der og en dag vil vise seg igjen.
Bygningen, som årlig blir besøkt av tusenvis av pilegrimer, ble utsatt for et bombeangrep den 22. februar 2006, og den svært så kjente forgylte kuppelen brøt sammen.
Mikronesia

Mikronesia er en etnografisk region i vestre del av Stillehavet. Filippinene ligger i vest, Indonesia i sørvest, Papua Ny-Guinea og Melanesia i sør og Polynesia i sørøst og øst. Området er på ca. 2,7 mill. km² og har ca. 400 000 innbyggere(1991) fordelt på hundrevis av øyer. Området bebos hovedsakelig av mikronesiere, dvs personer som ikke snakker polynesisk eller melanesiske språk.
Mikronesia betyr "de små øyene" (gresk mikros – små og nesos – øyer. 
Navnet Mikronesia ble først brukt av den franske oppdagelsesreisende Jules Dumont d'Urville i 1831 for å skille regionen fra Melanesia og Polynesia.

Språk

De native språkene til de ulike mikronesiske folkegruppene tilhører den austronesiske språk-familien.
Phoenix Foundation

Phoenix Foundation (fiksjon)

Phoenix Foundation er også en fiktiv bedrift som TV-helten MacGyver jobbet i. Hans sjef og venn var Peter "Pete" Thornton.
Det harmoniske Selskab

Harmonien eller Det harmoniske Selskab (1778–1830) var et av de mange musikalske selskaper som ble opprettet i København i slutten av 1700-tallet for å tilgodese et behov for musikalske aktiviteter hos et fremvoksende borgerskap i byen. Det fremtrådte som en av tidens mange klubber med lesesal og bevertning hvor det kunne avholdes ball, aftenselskap, maskerader og lignende. Man ville forene humanitære formål med de kunstneriske og selskapelige.
Det harmoniske Selskab ble stiftet 19. juni 1778 med meget få medlemmer og egentlig for å skaffe en venn, en «brødløs mand» et utkomme ved å opprette et «selskab for musikøvelser» med tilhørende «læsesamling» hvor han skulle stå for bevertningen.
Man skiftet lokaler mange ganger. I flere år holdt selskapet til i vinhandler Colstrups eiendom i Vingaardsstræde. Fra 1784 ga man adgang for damer. Disse forbedrede forhold gjorde at "… dets Koncerter i Vinteren 1784-1785 efter alle ægte Kjenderes Dom bleve de første i Staden".
Mange av tidens musikalske personligheter var knyttet til selskapet, blant annet Peter Mandrup Lem, Hans Hinrich Zielche og Johan Ernst Hartmann som var blant de første som fikk til et forøket liv i konsertvesenet. F.L.Æ. Kunzen kom til i 1785 men forlot landet igjen inntil 1795 – på grunn av den såkalte Holgerfejden – etter råd fra J.A.P. Schulz. Schulz introduserte den unge Weyse som klaverspiller og han avanserte til å bli en av klubbkonsertenes mest lysende stjerner.
Schulz og Kunzen var begge i lang tid medlemmer av styret og interesserte seg for konsertvesenet. De fikk en lang rekke av sine verk oppført og noen var komponert spesielt til klubben: Schulz' oratorium Maris og Johannes og Christi død og Kunzens Skabningens halleluja. Det ble også oppført kantater av Søren Wedel og Peter Grønland.
Samba de Uma Nota Só

«Samba de Uma Nota Só» («One Note Samba») er en sang med melodi av Antônio Carlos Jobim og portugisisk tekst av Newton Mendonça. Den engelske teksten ble skrevet av Jobim.
Sangtittelen viser til hovedmelodilinjen, som først begynner med en lang serie noter av en enkelt tone, spilt i bossa nova-rytme (typisk D, slik den blir spilt i tonearten G). De første åtte taktene består av D, etterfulgt av fire takter i G og så fire takter i D. Den blir etterfulgt av åtte takter i en mer variert melodilinje. 
Denne velkjente sangen nådde først et stort publikum på den Grammy-vinnende bossa nova-LP-platen Jazz Samba (Getz/Byrd/Jobim), som lå på førsteplassen på Billboard Hot 200-listen i 1963. En annen velkjent utgivelse er med Sérgio Mendes & Brazil '66 i en medley med «Spanish Flea».

«Nå er cupfinalen over» av Øystein Sunde

Øystein Sunde ga ut en norsk coverversjon med tittelen «Nå er cupfinalen over». Den ble først utgitt i Sverige høsten 1975 på Sundes musikkalbum Hurtbuller i hvit saus (Philips 6317 035 – denne ble raskt inndratt fra markedet). I Norge kom den ut 27. september 1976 på musikkalbumet På sangens vinger (Philips 6317 045). Sunde skrev den norske teksten, som er en satire på all fyll og bråk som forekommer i tillegg til fotballkamper. Fortelleren i sangen presenterer Olsen som har opplevd at hans favorittlag tapte på Ullevaal Stadion, og følgelig døyver den mentale smerten med alkohol. Fortelleren i sangen derimot, er sjeleglad for at fotballsesongen er over.
40 kalde bak månen

40 kalde bak månen er Adelheid Seyfarths tredje roman. Den handler om en hverdag preget av forskjellene mellom by og land, mellom bygda og sentralmakten som bestemmer over dem. Romanen er første del i trilogien Graveren.
«Seyfarth demonstrerer her hvordan samtidslitteraturen kan brukes til å formidle nyheter som avisene aldri kan beskrive. (...) en fortelling som er troverdig, allegorisk og til tider grotesk humoristisk på samme tid.» – Bjørn Gabrielsen, Dagens Næringsliv
Tillberga

Tillberga er et tettsted i Västerås kommune i Västmanlands län i landskapet Västmanland i Sverige. I 2010 hadde tettstedet 2 180 innbyggere. Tillberga ligger cirka ti kilometer nord for Västerås.
Grunnkretser i Fyresdal kommune

Grunnkretser i Fyresdal kommune er delområder og grunnkretser som seksjonerer Fyresdal kommune, Telemark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
NM i judo 1990

NM i judo 1990 ble arrangert i Harstad 24.-25. mars.
Kongepokalene ble vunnet av Inger Lise Solheim og Kay Otto Nilssen.
Klatring

Klatring er en aktivitet som innebærer kroppslig bevegelse i bratt terreng, vanligvis i fjell eller i innendørs klatrehaller.

Forskjellige former for klatring

Det finnes en rekke ulike klatresportsvarianter.

Gradering

Klatrere graderer vanskeligheten til rutene de klatrer. Graderingssystemet som brukes varierer fra land til land (og område) og klatrestilen som benyttes.

Fører

En fører, eller topo, er en verbal og/eller visuell beskrivelse av ulike klatreruter og klatrefelt. De ulike rutene tegnes som regel inn på bilder eller skisser, med fastsatte tegn og symboler som angir klatringens og fjellets karakter. Føreren inneholder opplysninger om grad, antall taulengder og kvaliteten på fjellet.
Zeugonota

Utseende

Middelsstore, ovale, brunlige skjoldbille. Oversiden er ujevn, med grov, nettaktig skulptur. Hodet er dekket av pronotum, men denne arten er ikke påfallende bred, dekkvingenes "brem" er ganske smal. Antennene er tynne. Dekkvingenes forhjørner er ikke framskutte, tvert i mot er pronotums bakhjørner trukket litt bakover.

Levevis

Både larver og voksne lever på planter og eter fra dem. Disse lever på ulike tofrøbladete planter.

Utbredelse

Slekten er utbredt i Brasil.
Slaget ved Beauharnois

Slaget ved Beauharnois ble utkjempet 10. november 1838, mellom Storbritannia og kanadiske opprøre. Byen reiste seg etter en rekke angrep av opprørsledere som hadde flyktet til USA. François-Marie-Thomas Chevalier de Lorimier hadde kommandoen over patriotrebellene. Britene vant.
Fremmedspråk

Skolefagene

Engelsk er et obligatorisk fremmedspråklig fag i norsk skole og starter allerede på 1. trinn. Faget er et gjennomgående fag og inngår i læreplanene for både grunnskolen og videregående opplæring. Fremmedspråk foruten engelsk omtales som 2. fremmedspråk. 2. fremmedspråk inngår i læreplanene fra 8. trinn og på de studieforberedende utdanningsprogrammene i videregående opplæring. Elevene kan i stor grad selv velge 2. fremmedspråk. De vanligste språkene som velges som 2. fremmedspråk er fransk, spansk og tysk, men avhengig av skolenes tilbud kan elevene velge mellom et bredt antall andre språk.
Ifølge læreplanen under kunnskapsløftet er formålet med opplæring i fremmedspråk blant annet å fremme motivasjon for læring og gi innsikt i flere språk og kulturer, da dette kan bidra til flerspråklighet og gi et viktig grunnlag for livslang læring. Videre påpekes det at «kommunikative ferdigheter og kulturell innsikt kan fremme økt samhandling, forståelse og respekt mellom mennesker med ulik kulturbakgrunn».